1. Ievads

Saistībā ar Apvienotās Karalistes izstāšanos no Savienības pārējās 27 dalībvalstis, tiekoties līdztekus Padomes sanāksmei, par Eiropas Banku iestādes (EBI) jauno mītnesvietu izraudzījās Parīzi (Francija) .

EBI mītnes atrašanās vieta ir noteikta 7. pantā EBI dibināšanas regulā (EBI regula), kura attiecīgi bija jāgroza , lai mītnesvietu pārceltu no Londonas uz Parīzi. Papildus mītnes atrašanas vietas maiņai ar EBA regulas grozījumu tika ieviestas arī konkrētas jaunas prasības attiecībā uz sekām, kas izriet no atrašanas vietas, kā arī pienākums Komisijai līdz 2019. gada 30. martam un pēc tam reizi 12 mēnešos publicēt ziņojumu par to, kā EBI ievēro minētās prasības.

Saskaņā ar EBI regulas 7. pantu: “Iestādes mītnesvieta neietekmē Iestādes uzdevumu un pilnvaru izpildi, tās pārvaldības struktūras organizāciju, galvenās organizācijas darbību vai tās darbību vispārējo finansēšanu un dod iespēju attiecīgā gadījumā ar citām Savienības aģentūrām kopīgi izmantot administratīvā atbalsta pakalpojumus un telpu apsaimniekošanas pakalpojumus, kas nav saistīti ar Iestādes pamatdarbību.”

EBI sniedza vajadzīgo ieguldījumu, lai izpildītu minētās ziņošanas prasības. Pirmais ziņojums tika publicēts 2019. gadā. Atbilstīgi jaunajam ziņošanas pienākumam šis ir otrais ziņojums.

2. EBI mītnes nolīgums

Mītnes nolīgums (turpmāk “MN”) ar Francijas valdību tika parakstīts 2019. gada 6. martā Parīzē. EBI gaida apstiprinājumu par to procedūru pabeigšanu, kas saskaņā ar Francijas tiesību aktiem vajadzīgas, lai MN stātos spēkā, – tas ietver ratifikāciju Francijas parlamentā. Mītnes nolīguma parakstīšana nav ietekmējusi EBI darbību un pārvaldību.

Mītnes nolīgumā ir atspoguļotas prasības, kas noteiktas 7. protokolā par privilēģijām un imunitāti Eiropas Savienībā , kā arī darbiniekiem, kuri pārceļas no Londonas uz Parīzi, sniegtas privilēģijas 12 mēnešu laikā pēc pārcelšanās iegādāties automašīnu, nemaksājot nodokļus (šī privilēģija tiek attiecināta arī uz darbiniekiem, kam ir Francijas pilsonība). Līdz 2020. gada 13. martam desmit no 175 darbiniekiem, kuriem bija tiesības izmantot šo privilēģiju, bija reģistrējuši savus transportlīdzekļus saskaņā ar šo privilēģiju, un vēl četri darbinieki pašlaik gaida procedūras pabeigšanu.

Mītnes nolīgumā Francijas valdībai arī uzticēts iesaistīties procesā, lai izveidotu Eiropas skolu Parīzes reģionā. 2019. gada septembrī Kurbevuā tika atvērta II tipa Eiropas skola, un pašlaik notiek tās akreditācijas process. Skolas angļu valodas nodaļai ir izveidots pilns pirmsskolas un pamatskolas izglītības cikls; tomēr angļu valodas nodaļā vēl nav pieejams pilns vidusskolas izglītības cikls, jo klases tiek izveidotas pakāpeniski. Skolas mērķis ir pilnībā izveidot vidusskolu līdz 2021. gada septembrim. Franču valodas nodaļa ir atvērta pirmsskolas nodarbībām un daļēji pamatskolas izglītības ciklam. Vidusskola savu darbību sāks 2021. gada septembrī.

EBI ir arī sadarbojusies ar Francijas Eiropas lietu un ārlietu ministrijas Protokola biroju un ar Francijas muitas iestādēm, lai nodrošinātu, ka procedūras saistībā ar darbinieku un viņu ģimenes locekļu ierašanos Francijā, īpašu uzturēšanās atļauju izsniegšanu un nodokļu tiesību piemērošanu EBI norit raiti. Īpašās uzturēšanās atļaujas 2020. gada 15. maijā saņēma 139 darbinieki un 67 ģimenes locekļi.

Ar 7. protokolu par privilēģijām un imunitāti Eiropas Savienībā EBI piešķir atbrīvojumu no PVN tādu preču un pakalpojumu iegādei, kas vajadzīgi iestādes darbībai. EBI ir Francijas valdībai iesniegusi atlīdzinājuma pieprasījumus par PVN, kas samaksāts par precēm un pakalpojumiem, kurus snieguši Francijas uzņēmumi, un par pirkumiem internetā, un atlīdzinājums par iepriekš sniegtajiem pieprasījumiem ir saņemts.

3. EBI pārvaldība, darbība un uzdevumu izpilde

EBI mītnesvietas pārcelšana neietekmēja EBI uzdevumus un pilnvaras, pārvaldības struktūras organizāciju, tās galvenās organizācijas darbību un tās galveno finansējumu. EBI savu darbību pilnā mērā veic jaunajos birojos Parīzē kopš 2019. gada jūnija sākuma.

EBI un Eiropas Vērtspapīru un tirgu iestāde (EVTI) cieši koordinē savu darbību iepirkuma procedūru jomā. EBI piedalās divos pamatlīgumos, kas izriet no EVTI vadītajām procedūrām: attiecībā uz informācijas un komunikācijas tehnoloģiju (IKT) konsultāciju pakalpojumiem un telpu apsaimniekošanas konsultāciju pakalpojumiem. EVTI ir arī aicinājusi EBI piedalīties gaidāmajā iepirkuma procedūrā par pagaidu darbinieku pakalpojumiem, kurai EBI pievienosies. EVTI pievienojās EBI valodu apmācības iepirkuma procedūrai, par kuru 2020. gada janvārī tika parakstīti pamatlīgumi. EBI ir aicinājusi EVTI (un Eiropas Apdrošināšanas un aroda pensiju iestādi) pievienoties tās gaidāmajai procedūrai, lai iepirktu dokumentu koriģēšanas un rediģēšanas pakalpojumus, kuru pamatlīgumu paredzēts parakstīt 2020. gadā. Abas aģentūras pašlaik apspriež kopīgu iepirkumu attiecībā uz gaidāmo medicīnisko pakalpojumu procedūru un vairākām citām procedūrām administratīvajā jomā, kas radīsies turpmāk nākotnē.

Eiropas Komisija 2019. gada 8. jūlijā apstiprināja Eiropas uzraudzības iestāžu (EUI) pieprasījumu to finanšu noteikumos atkāpties no dažiem Deleģētās regulas (ES) 2019/715 noteikumiem, lai varētu pievienoties iepirkuma procedūrām, ko rīko Eiropas Centrālā banka un Eurosistēmas Iepirkumu koordinācijas birojs (EPCO). EBI darbojas kā koordinators starp EPCO un abām pārējām EUI un koordinē diskusijas, lai apzinātu EPCO rīkotās iepirkuma procedūras un pievienotos tām. EAAPI darbojas ciešā sadarbībā ar ECB.

EBI un EVTI piedalās arī Parīzē bāzēto starptautisko organizāciju iepirkuma amatpersonu tīklā. Pēc EVTI iniciatīvas starptautiskās organizācijas arī apsver iespēju rīkot regulāras administrācijas vadītāju sanāksmes.

4. Secinājumi

Pamatojoties uz pieejamo informāciju, EBI mītnesvietas pārcelšana uz Parīzi un iepriekš aprakstītie ar EBI pamatdarbību nesaistītie administratīvās sadarbības pasākumi ar EVTI un EAAPI nav ietekmējuši EBI uzdevumu un pilnvaru izpildi, tās pārvaldības struktūru, galveno organizāciju un tās darbību finansēšanu.